Beatissime pater, quia in ecclesijs cathedralibus et collegiatis, in quibus interessentibus diuinis quottidiane distributiones dantur, illarum canonici et persone ceterique in eisdem ecclesiis beneficia habentes diligentius deseruiunt in eisdem diuinis et curant sollertius illis interesse quam faciunt in aliis ecclesiis, in quibus huiusmodi quottidiane distributiones interessentibus diuinis non dantur, et etiam quia ex huiusmodi diuinorum assidua et deuota celebratione in ecclesiis ipsos (= –sis) decor et venustas et confluentis populi ad easdem deuotio cum animarum salute suscipiunt incrementum, jdeoque, ut in singulis Vpsalensi et illius prouincie cathedralibus ecclesiis diuina officia debite peragantur et huiusmodi decor et uenustas ac populorum deuotio cum illis suscipiat (= –piant) incrementum, suplicant deuote e. s. v. creature Jacobus archiepiscopus et ceteri episcopi prouincie Upsalensis, quatenus ipsis, ut in singulis Upsalensi et alijs cathedralibus et collegiatis ecclesiis ciuitatum et diocesium Vpsalensis prouincie de cuiuslibet ipsarum ecclesiarum prouentibus vnam massam de quottidianis distributionibus dandam et ministrandam canonicis et personis ecclesiarum earundem interessentibus pro tempore diuinis in eisdem ecclesiis et inter eos iuxta prouidam, equam et proportionabilem [divisionem] ad instar aliarum ecclesiarum, si que sint in partibus illis aut alijs eis uicinis, diuidendam, et si aliunde prouentus pro huiusmodi massa ordinanda haberj comode nequirent, illam de grossis fructibus prebendarum, dignitatum et beneficiorum ecclesiarum earundem ordinare possent et ualeant, fructus etc. prebendarum, dignitatum, personatuum, administrationum et officiorum aliorumque beneficiorum huiusmodi in totum uel pro parte, prout eis uidebitur, perpetuo uel ad tempus masse predicte quottidianarum distributionum applicando et appropriando vel que necessaria eis uidebuntur pro diuini cultus augmento in eisdem ecclesiis et manutentione et conseruatione distributionum huiusmodi concedere et mandare dignemini de gracia specialj cum potestate statuendi etc., non obstantibus constitutionibus et ordinationibus apostolicis ac ecclesiarum iuramento roboratis statutis ceterisque contrarijs quibuscunque cum clausulis oportunis et consuetis. Concessum ut petitur de consensu quorum interest, in presentia d. n. pape. P. Salern. Et in singulis metropoletanis cathedralibus uel collegiatis. Et quod si aliunde comode prouideri nequeat, possint de grossis fructibus prebendarum ordinari. Et cum statutis super his pro manutentione distributionum et censurarum ac penarum appositione. Et quod archiepiscopus cum suffraganeis uel maiori parte ipsorum premissorum uel quilibet eorum faciant in sua ciuitate et diocesi, prout eis plus placuerit. Concessum ut supra P. Salern. Datum Rome apud sanctum Petrum idibus maij anno decimo.